# JOULUAAMU JA JOULUPÄIVÄ

### Virikemateriaali[[1]](#footnote-1)

# JOULUAAMU

Jouluaamuna kiiruhdetaan seimen ääreen yhdessä paimenten kanssa. Paimenten messussa seurakunta pääsee paimenten matkassa Betlehemiin seimen äärelle kumartamaan vastasyntynyttä. Jouluaamuna kuullaan vihdoin jouluevankeliumi kokonaisuudessaan. Tieto ja ilo Vapahtajan syntymästä siirtyvät ihmiseltä ihmiselle.

Jouluaamun jumalanpalvelus on Suomessa se perinteisin ”joulukirkko”, mutta sen osallistujamäärät ovat hiljalleen laskeneet. Varhain jouluaamuna nähdään harvoin lapsiperheitä, mutta sen sijaan varhainen aamuhetki kokoaa yhteen varttuneempaa väkeä. Tämä voidaan ottaa huomioon jumalanpalveluksen suunnittelussa.

Monissa kirkoissa on tapana käyttää jouluaamun jumalanpalveluksessa sähkövalojen sijaan niin paljon oikeita kynttilöitä kuin mahdollista. Valaistusta voidaan lisätä jumalanpalveluksen kuluessa niin, että se omalla tavallaan kuvaa joulun sanomaa: Jeesuksen syntyessä valo tuli maailmaan! Jouluaamuna voidaan viettää messua tai sanajumalanpalvelusta.

Jouluaamuna voidaan käyttää sopivasti jouluyön liturgisia elementtejä ja esim. rippi voidaan pitää ennen messun alkua.

## Vinkkejä jouluaamun messuun tai jumalanpalvelukseen

* Jouluaamun jumalanpalveluksen johdantosanat ja jouluylistys löytyvät Jumalanpalvelusten kirjasta <http://kirkkokasikirja.fi/jp/adventti_ja_joulu.html>
* Joissakin seurakunnissa on tapana aloittaa jouluaamun jumalanpalvelus niin, että kuoro laulaa hämärässä kirkossa laulua ”Jouluyö, juhlayö”. Jos kuoroa ei ole saatavilla, seurakunta voi laulaa sen tai jonkun tutun virren tai joululaulun ilman säestystä hämärässä kirkossa.
* Synnintunnustuksena voi käyttää jouluaaton sanajumalanpalveluksen tai jouluyön messun synnintunnustusta:

Jumala, taivaallinen Isämme.

Sinä valaisit jouluyönä meidän pimeän maailmamme.

Me tunnustamme, että emme ole eläneet valon lapsina.

Valaise sydämemme ja anna meille kaikki syntimme anteeksi

rakkaan Vapahtajamme, Jeesuksen Kristuksen tähden.

Jos halutaan seurakunnan osallistuvan synnintunnustukseen, se kannattaa liittää käsiohjelmaan. Synninpäästöksi sopii hyvin käsikirjan 1. tai 3. synninpäästövaihtoehto.

* Jouluaamuun sopiva psalmin kertosäe: virsikirjan liiteosan numero 768 ja lyhyt vastauslaulu numero 792

## Musiikkivirikkeitä

Jos jouluaamun messussa halutaan erityisesti nostaa esiin paimenet, voi teemaa käyttää myös musiikkia suunnitellessa. Erilaiset paimenteksteihin (esim. paimenpsalmiin) tehdyt laulut ja intrumentaalipastoraalit voivat osaltaan olla vahvistamassa teemaa.

#### Muita lauluja

Tallissa (Lasten virsi 12)

Joulun lahja (Lasten virsi 13)

Pieni liekki (Lasten virsi 16)

Suuri ilo (Lasten virsi 20)

Kun jouluaamu koittaa (Ruotsin kirkon virsikirja 121)

Ovat paimenet äärellä nuotion (Ruotsin kirkon virsikirja 128)

P. Simojoki – E. Leminen: Minä tulin sinua varten

I. Kuusisto – S. Tamminen: Mä kanssa paimenten

## Saarnaideoita

Alla on muutama teema ja siihen perustuva jäsennys, joiden varaan saarnan voi rakentaa soveltamalla, lisäämällä tietoja ja esimerkkejä.

#### Seimen lapsi, rakkauden merkki

* + Isä osoitti rakkautta lähettämällä Poikansa maan päälle
	+ Poika osoitti rakkautta uhraamalla itsensä
	+ Jumala käyttää valtaansa toisin kuin maalliset hallitsijat – rakkaudella

#### Kenen sukua Jeesus on?

* + ”Daavidin sukua” – syntynyt tavalliseen ihmissukuun
	+ Jumalan ainoa Poika – ”Jumalan sukua”
	+ Meidän sukuamme

#### Joulukuusi

* Joulukuusien käyttö alkoi yleistyä myöhäiskeskiajalla. Ensimmäiset joulukuuset koristeltiin hedelmin ja paperikoristein.
* Joulukuusi on ikivihreä puu. Se muistuttaa meitä elämän puusta.
* Joulukuuset valaistaan nykyään kynttilöin. Ne viittaavat siihen valoon, jonka Kristus on tuonut maailmaan.

#### Jumala toimii ihmisten kautta

* + Keisari Augustuksen kautta
	+ Tavallisten vanhempien Marian ja Joosefin kautta
	+ Meidän kauttamme tänään

#### Jeesus on tärkein joululahjamme

* Jeesus lahjoittaa pelastuksen
* Jeesus lahjoittaa toivon
* Jeesus lahjoittaa yhteyden toisiin ihmisiin

Saarnaa voi havainnollistaa ottamalla mukaan suuren lahjapaketin.

## Lisää ideoita, lisää osallistumista

* Kaikille jaetaan tuohus tai kynttilä. Ne sytytetään evankeliumia luettaessa kohdassa, jossa mainitaan Jeesuksen syntymä. Toinen vaihtoehto on laittaa tuli kiertämään kynttilästä kynttilään saarnan aikana. Kynttilät on hyvä sammuttaa saarnan jälkeen.
* Seurakuntalaiset järjestävät yhteisen joulupuurohetken tai nyyttärit jumalanpalveluksen jälkeen.

## Esirukouksia

#### Käsikirjan esirukoukset

Esirukouksen pohjana voi käyttää Jouluaaton sanajumalanpalveluksen tai Jouluyön messun esirukousta.

#### Esirukous Valosi, Jeesus, loistaa suo...

Rukous voidaan jaksottaa esim. virren 32 säkeellä

*Valosi, Jeesus, loistaa suo,*

*ja jouluriemu meille tuo.*

Lukija 1 Vapahtajamme Jeesus Kristus.

Sinä synnyit tallin seimeen,

koska ihmiset käänsivät sinulle selkänsä.

Opeta meitä ojentamaan auttavat kätemme

ja kantamaan huolta koko maailmasta.

Jeesus, kuule rukouksemme.

S *Valosi, Jeesus, loistaa suo,*

*ja jouluriemu meille tuo.*

Lukija 2 Vapahtajamme Jeesus Kristus.

Sinä jouduit Herodeksen vainon kohteeksi.

Rukoilemme kaikille vallankäyttäjille viisautta ja vastuuta.

Tule turvaksi kaikille heikoille ja avuttomille,

köyhille ja pienille.

Jeesus, kuule rukouksemme.

S *Valosi, Jeesus, loistaa suo,*

*ja jouluriemu meille tuo.*

Lukija 1 Vapahtajamme Jeesus Kristus.

Sinä tulit toivoksi toivottomille.

Lohduta kaikkia itkeviä.

Auta sairaita, yksinäisiä ja pelokkaita.

Siunaa kaikkia niitä lähimmäisiä,

joiden puolesta nyt hiljaa rukoilemme.

– – –

Jeesus, kuule rukouksemme.

S *Valosi, Jeesus, loistaa suo,*

 *ja jouluriemu meille tuo.*

Lukija 2 Vapahtajamme Jeesus Kristus.

Sinä toit tullessasi rauhan, jota maailma ei voi meille antaa.

Rukoilemme rauhaa ja oikeudenmukaisuutta koko maailmaan.

Auta kansoja toimimaan sovinnossa niin,

että nälkäiset ravitaan ja kodittomat saavat katon päänsä päälle.

Jeesus, kuule rukouksemme.

S *Valosi, Jeesus, loistaa suo,*

*ja jouluriemu meille tuo.*

Lukija 1 Vapahtajamme Jeesus Kristus.

Kiitos, että sinä elät ja vaikutat edelleen.

Tee kirkostasi koti, jonne kaikki ovat tervetulleita.

Ylistys Sinulle nyt ja aina!

S Aamen.

#### Esirukous *Nyt Betlehemiin*

Jouluaamu,

kirkas syntymän jälkeinen aamu.

Maria siellä Jumalan Poika kainalossaan, ei arvaa,

että ensimmäiset varpajaisvieraat ovat jo tulossa.

Että kohta rynnistäisi talliin lauma paimenia.

Voi hyvänen aika Jumala!

Olisi siellä nyt joku kylännainenkin saanut olla mukana.

Onneksi sinä Maria, viisas nainen, osaat olla hiljaa.

Et varmaan sano, että pyyhkikää nyt jalkanne ja että

voisitteko ensin pestä kätenne.

Tai että anteeksi, täällä on nyt vähän sekaista.

Jaat ilon lapsesta.

Hymyilet hiljaa niin kuin tuoreen poikavauvan äiti vain voi hymyillä.

Tiedät niin kuin äiti vain voi tietää.

Että synnyttäessäsi lapsen olet juuri kokenut ensimmäisen kerran luopumisen tuskaa.

Nyt keskellä riehakasta miesjoukkoa kätket ilonhetket sydämeesi,

ehkä aavistaen, että palaat niihin vielä monta kertaa.

Kun elämä ei menekään niin kuin jokaisen äidin on lupa toivoa.

Vielä nyt tuhisee kainalossa poikavauva.

Vielä nyt on ihmisillä hyvä tahto.

Vielä nyt – on joulu.

*Satu Kreivi-Palosaari*

#### Esirukous Ylistämme rakkaudestasi

*(Tässä rukouksessa voi olla useita lukijoita.)*

Taivaallinen Isä, me ylistämme sinua rakkaudestasi,

kun lähetit ainoan poikasi Jeesuksen Kristuksen maailmaan

ja annoit hänen syntyä veljeksemme ja Vapahtajaksemme.

Me kiitämme sinua läsnäolostasi maailmassa ja rukoilemme:

Sammuta viha, joka ajaa kansoja ja valtioita sotiin.

Sinä, joka tuot ihmisille rauhan Jeesuksessa Kristuksessa,

anna sovinnon evankeliumin parantaa kaikki haavat.

Anna meille halua jakaa maailman hyvinvointi kaikkien kesken.

Me rukoilemme maamme ja kotiseutumme puolesta.

Auta meitä näkemään lähellämme olevat ihmiset,

jotka tarvitsevat huolenpitoamme.

Me ylistämme sinua läsnäolostasi pyhässä kirkossasi ja pyydämme:

Anna kirkkosi rakentaa rauhaa siellä, missä on riitaa,

lohduttaa siellä, missä on surua,

välittää iloa ja toivoa sinne,

missä on masennusta ja epätoivoa.

Tee seurakunnastamme rakkauden ja anteeksiannon, ilon ja uudistumisen yhteisö.

Me ylistämme sinua läsnäolostasi elämässämme.

Anna uskomme kasvaa ja syventyä.

Auta meitä elämään keskenämme niin, että saisimme

olla yhdessä myös sinun luonasi taivaassa.

Herra, meidän Jumalamme, sinä olet luonamme

ja vaikutat keskuudessamme.

Me palvomme ja kunnioitamme sinua,

joka olet Jeesuksen Kristuksen kautta tullut ihmiseksi maan päälle.

# JOULUPÄIVÄ

Joulupäivän messun teema ”Sana tuli lihaksi” kiteyttää palveluksen keskeisen sanoman. Joulupäivän jumalanpalveluksessa painopiste siirtyy Jeesuksen ihmisyyteen. On ihmetelty Jeesuksen syntymää enkeleiden kanssa jouluyönä ja paimenten kanssa varhain aamulla, nyt ihmetellään Jeesuksen ihmisyyttä. Nyt seurakunta kiittää Jumalaa siitä, että hän on antanut Poikansa syntyä ihmiseksi ihmisten joukkoon, meidän veljeksemme.

Joulupäivänä vietettävään messuun voi liittyä myös ajatus, että seurakunta on koolla, ei vain ylösnousseen Kristuksen, vaan vastasyntyneen Jeesuksen seimen äärellä. Alttarin liinat, jotka yleensä voidaan ajatella Kristuksen käärinliinoiksi, voivat jouluna ollakin kapalovaatteet!

Aamupäivän messu klo 10 on usein perheiden kannalta toimivampi aika kuin varhainen jouluaamu, joten suunnittelussa on hyvä ottaa huomioon lapset, vaikka messua ei perhemessuna vietettäisikään. Joulupäivän messu voidaan myös viettää joululaulumessuna.

Joidenkin joulupäivätraditioihin kuuluu käydä sukulaisten luona jouluaterialla tai kahvilla. Toisaalta monet saattavat viettää koko joulupäivän kotona lueskellen, leväten tai seuraten televisiosta jouluaiheisia ohjelmia ja koko perheen elokuvia. Joulupäivä voi myös olla yksinäisille ihmisille hämmentävä ja surullinen päivä.

* Joulupäivän jumalanpalveluksen voi järjestää perheiden messuna. Jos jumalanpalveluksen toteutukseen saa mukaan lapsia, kirkkoon tulevat usein vanhemmat ja isovanhemmatkin.
* Synnintunnustuksena voi käyttää Jouluaaton sanajumalanpalveluksen tai Jouluyön messun synnintunnustusta; synninpäästöksi sopii hyvin käsikirjan 1. tai 3. synninpäästövaihtoehto
* Joulupäivään sopiva psalmin kertosäe: virsikirjan liiteosan numero 768 ja lyhyt vastauslaulu numero 792

## Musiikki-ideoita

Suuri ilo (Lasten virsi 20)

Kun jouluaamu koittaa (Ruotsin kirkon virsikirja 121)

Ovat paimenet äärellä nuotion (Ruotsin kirkon virsikirja 128)

P. Simojoki – E. Leminen: Minä tulin sinua varten

I. Kuusisto – S. Tamminen: Mä kanssa paimenten

## Saarnaideoita

Alla on muutama teema ja siihen perustuva jäsennys, joiden varaan saarnan voi rakentaa soveltamalla, lisäämällä tietoja ja esimerkkejä.

#### 1. Mitä Jumalan Sana meille antaa?

* + Se tuo meille sanoman uudesta ajasta
	+ Se tuo sovituksen ja rauhan viestin
	+ Se tulee ihmiseksi ihmisten keskelle

Jos puhutaan Sanan tulemisestä ihmisten keskelle, evankeliumikulkue konkretisoi sitä.

#### 2. Jouluevankeliumin henkilöt esimerkkinä meille

* + Maria: nöyrä kuuntelija ja palvelija, pohdiskelija
	+ Joosef: perheen suojelija, sopeutuu Jumalan tahtoon
	+ Jeesus-lapsi: hänen henkeään uhataan heti syntymästä, mutta hänestä tuleekin ihmisten pelastaja
	+ Paimenet: joulun ihmeen todistajat ja välittäjät

#### 3. Jeesus-lapsen kapalot

* + Alttarin kankaat kuvaavat Jeesus-lapsen kapaloita. Niihin käärittynä hän saapuu luoksemme.
	+ Alttarin kankaat kuvaavat Jeesuksen käärinliinoja. Ne kertovat meille hänen tehtävästään maailmassa: kuolemansa kautta hän toi meille pelastuksen.
	+ Jeesuksen käärinliinat ovat tyhjät. Ne kertovat meille ylösnousemuksesta ja siitä, että hän on aina läsnä täällä meidän kanssamme.

#### 4. Joulun kukka on ruusu

* + Ruusu mainitaan monissa joululauluissa ja liittyy joulun profetioihin
	+ Ruusu on Neitsyt Marian kukka ja sen punainen väri kertoo Marian äidin rakkaudesta
	+ Ruusu on myös pitkäperjantain kukka. Silloin alttarille laitetaan viisi ruusua, jotka kuvaavat Jeesuksen haavoja.

#### 5. Tolstoin kertomus Pappa Panovin joulu, joka löytyy esim. täältä:

#### <http://joulusivut.blogspot.fi/p/joulusatuja-ja-joululegendoja.html>

## Lisää ideoita, lisää osallistumista

* Alkumusiikin aikana voi olla kynttilä- tai lyhtykulkue. Tähän voisi pyytää avustajia esimerkiksi partiolaisista tai kirkkokuorolaisista. Kulkueen lopuksi kynttilät tai lyhdyt viedään kirkossa olevan seimen äärelle, rukouskynttelikköön tai muuhun ennalta sovittuun paikkaan.
* Väkimäärän salliessa jaetaan seurakuntalaisille tuohukset tai kynttilät, jotka sytytetään saarnan yhteydessä puhuttaessa valosta.
* Kapaloitu vauvanukke saa kiertää seurakuntalaisen sylistä toiseen messun aikana.
* Jos jumalanpalveluksessa on mukana kuoro tai muu seurakuntalaisten lauluryhmä, se voi viedä jumalanpalveluksen jälkeen joululaulutervehdyksen lähistöllä olevaan vanhainkotiin tai palvelutaloon. Seurakuntalaisia kutsutaan liittymään mukaan.
* Järjestetään kaikille avoin jouluateria, jonne siirrytään suoraan messusta.
* Järjestetään glögi- ja piparitarjoilu kirkkosalissa tai eteisessä messun jälkeen.

## Esirukouksia

Esirukouksen pohjana voi käyttää jouluaaton sanajumalanpalveluksen tai jouluyön messun esirukousta.

#### Rukous joulupäivänä

Tämä rukous voidaan jaksottaa laulun säkeellä Anna rauha, varjele meitä laulusta Tuulien teitä (NSV 2015 numero 110).

E Herra Jeesus Kristus,

kun sinä tulit ihmiseksi, alkoi uusi aikakausi.

Sinä tulit julistamaan uutta aikaa ja riemuvuotta.

Vahvista meitä toivolla, ettemme väsyisi tekemään hyvää.

S Anna rauha, varjele meitä.

E Sinä tulit lapseksi tehdäksesi meidät Jumalan lapsiksi.

Auta meitä, että tuntisimme sinut kanssaihmisissämme

ja kunnioittaisimme sinun kuvaasi heissä.

S Anna rauha, varjele meitä.

E Sinä olet Jumala Jumalasta, mutta kuolevainen, niin kuin mekin.

Anna meille osallisuus jumalallisesta kirkkaudestasi.

S Anna rauha, varjele meitä.

E Sinä olet ikuinen Jumala, mutta suostuit lyhyen maanpäällisen elämän rajoihin ja ihmisen voimattomuuteen elämän vaiheitten edessä.

Anna meidän kokea, että ikuinen läsnäolosi valaisee elämämme tässä ajassa.

S Anna rauha, varjele meitä.

E Sinä olet kuningas, joka syntyi köyhyyteen.

Anna maailman kaikkien ihmisten saada osansa maan tarjoamasta hyvästä.

S Anna rauha, varjele meitä.

E Sinä olet Rauhan Ruhtinas, joka tuli hävittämään ihmisten välisen vihan.

Anna maailmaan se rauha, josta enkelit lauloivat.

S Anna rauha, varjele meitä.

E Sinä annoit henkesi yhdistääksesi Jumalan hajallaan olevat lapset.

Anna kristikunnallesi yhteyden ja rauhan lahja, jotta me voisimme yhdessä murtaa leivän aidolla juhlariemulla.

S Anna rauha, varjele meitä.

E Laupias Jumala.

Antakoon Betlehemissä syntynyt maailman Vapahtaja,

joka on antanut meidän syntyä hänen kanssaan jumalalliseen elämään,

meille rohkeutta ja uskallusta aikojen vaihtuessa.

Antakoon hän meille ikuisen autuuden ajan päättyessä,

Hän, joka elää ja hallitsee ikuisesti.

**S Aamen.**

#### ****Rukous: Valo keskellä pimeyttä****

Juuri nyt rakas Jumala,

kun kaamos on käymässä ylivoimaiseksi,

kun olemme nääntymässä pimeyteen,

me laulamme valosta kuin henkemme hädässä.

Ja nyt, kun on kaikkein kylmintä,

toivotamme toisillemme lämmintä joulumieltä,

puhumme lämpimästä joulutunnelmasta,

lämmitämme joulusaunan.

Ja – hyvä Jumala – kun kodissa

on vuoden kiireisin aika,

– toistuu huuliltamme sana rauha.

Taivaan Isä, kiitos,

että joulu ei mahdu järkeemme,

Kiitos, että edes kerran vuodessa

tempaudumme jumalalliseen hulluuteesi.

Suloisen ihmeen äärelle.

Kiitos, että kirkkain valo löytyy keskeltä pimeyttä,

ihanin lämpö talvipakkasilta

ja koskettavin rauha kiireen ja melun ytimestä.

Kiitos että annoit joulun.

Annoit lapsen.

*Satu Kreivi-Palosaari*

#### Joulupäivän esirukous

Tässä esirukouksessa voidaan käyttää eri lukijoita ilmaisemaan rukouksen eri sisältöalueita. Seurakunta voi liittyä rukoukseen sopivalla laululla, virrensäkeistöllä tai virsikirjan liiteosasta löytyvällä psalmin kertosäkeellä 768.

Jumalamme, sinä olet Isämme

ja osoitat sen lähettämällä Poikasi maailmaan.

Hän syntyy ihmiseksi niin kuin ihminen syntyy.

Me rukoilemme vastasyntyneen Poikasi seimen äärellä

kaikkien lasten puolesta, jotka tarvitsevat apua ja tukea,

kaikkien puolesta jotka suojelevat elämää ja kannattavat toivoa,

kaikkien puolesta jotka kantavat vastuuta toisista

ja niiden puolesta jotka palvelevat yhteisissä tehtävissä.

**I** Näemme vastasyntyneessä Jeesuksessa ihmisen ja Jumalan.

Se on sinun vastauksesi meille, Jumala – avuton lapsi seimessä.

Sinä olet Kaikkivaltias ja pukeudut heikkoon ja apua tarvitsevaan.

Pyydämme: ohjaa meitä suojelemaan ja varjelemaan elämää

kaikkein heikoimmissa, pienimmissä ja haavoittuvimmissa.

Levitä suojaavat kätesi maailman kaikkien lasten ylle.

Tue meitä taistelussamme lasten elämän puolesta

erityisesti siellä missä nälkä, sota ja väkivalta tuhoavat.

**II** Katsomme Vapahtajan äitiä, Mariaa.

Hänen nöyryytensä ja lujuutensa on meille esimerkki,

siihen työhön, jota tehdään elämän suojelemiseksi

ja toivon ylläpitämiseksi.

Näytä meille Vapahtajan äidissä

nöyrän sitoutumisen ja uskon luottamuksen esikuva.

Rukoilemme kaikkien puolesta, jotka työskentelevät ihmiskunnan hyväksi

tieteen ja talouden, kulttuurin ja politiikan alueilla.

Suo heidän saada rohkaisua Jeesuksen äidin, Marian, toivosta ja

luottamuksesta.

**III** Jeesuksen isässä, Joosefissa, näemme ihmisen,

joka haluaa sitoutua toiseen ja kantaa vastuunsa.

Rukoilemme Joosefin esimerkin mukaista rohkeutta kaikille,

jotka antavat toisille työtä ja tulevaisuuden toivoa,

jotka käyttävät omaa hyvinvointiaan toisten hyväksi

ja osoittavat laupeutta ja hyvyyttä tavoittelematta omaa etuaan.

Ohjaa meitä tukemaan niitä,

joiden hyvinvointi ei turvaa ihmisarvoista elämää.

**IV** Paimenet kumartavat ja ylistävät vastasyntynyttä Vapahtajaa.

Heissä kohtaamme ne lukemattomat ihmiset,

jotka rakentavat yhteisöään omalla panoksellaan,

huomaamatta, hiljaisesti ja uskollisesti.

Me rukoilemme kaikkien niiden puolesta,

jotka arjen vakaumuksessa rakentavat yhteiskuntaamme

ja samalla luottavasti uskovat sinun valtakuntaasi,

joka tuo rauhan ja toivon kaikille ihmisille.

Jumala, Pojassasi sinä otit ihmisen osan.

Sinun kaikkivaltiutesi on yhtä totta

kuin sinun ihmisyytesi ja ihmisrakkautesi.

Sinä tunnet elämämme ja haluat auttaa meitä.

Me kiitämme sinua tästä armosta

ja ylistämme sinua.

**S** Aamen.

Kai Vahtola; teoksessa Kolmas pilari – esirukouskirja

[*http://sakasti.evl.fi/kolmaspilari*](http://sakasti.evl.fi/kolmaspilari)

1. Tämän virikemateriaalin on valmistanut vuosina 2015–2016 työryhmä, johon kuuluivat pastori Jani Kairavuo, pastori Elina Koivisto, pastori Satu Kreivi-Palosaari, pastori Heikki Repo, pastori Tuomo Valjus sekä kirkkohallituksen asiantuntijat pastori Terhi Paananen ja kanttori, MuM Teija Tuukkanen. [↑](#footnote-ref-1)